b'\n_START_ARTICLE_\nTrollflaggermus\n_START_SECTION_\nBeskrivelse\n_START_PARAGRAPH_\nLengden p\xc3\xa5 hodet og kroppen er 4,6-5,5\xc2\xa0cm og vingespennet er 22\xe2\x80\x9325\xc2\xa0cm. Den veier mellom 6 og 15,5 g. Pelsen er mellomm\xc3\xb8rk r\xc3\xb8dbrun p\xc3\xa5 oversiden, ofte med bleke tupper, og er blekbrun p\xc3\xa5 undersiden. Pelsen er lengre og mindre ensfarget enn hos Pipistrellus pipistrellus. Den er ogs\xc3\xa5 lengre enn Pipistrellus pipistrellus, med bredere vinger. Fjeset, \xc3\xb8rene, vingene og halen er m\xc3\xb8rke.\n_START_SECTION_\nUtbredelse og levevis\n_START_PARAGRAPH_\nTrollflaggermus finnes i Europa \xc3\xb8stover til Uralfjellene, Tyrkia og Kaukasus. Den er en langdistansetrekker som formerer seg og tilbringer sommeren i nord\xc3\xb8stlige Europa, men g\xc3\xa5r i dvale og overvintrer i s\xc3\xb8rvestlige og s\xc3\xb8rlige deler av verdensdelen. Den kan trekke opptil 2000 kilometer. Funn p\xc3\xa5 oljeplattformer og skip viser at den krysser rett over Nordsj\xc3\xb8en og \xc3\x98stersj\xc3\xb8en. Ultralydunders\xc3\xb8kelser viser at Alpene passeres i en h\xc3\xb8yde p\xc3\xa5 1100\xe2\x80\x933100 moh._NEWLINE_Arten ble f\xc3\xb8rst gang funnet i Norge p\xc3\xa5 1980-tallet, og den er n\xc3\xa5 registrert langs kysten fra Vestfold til M\xc3\xb8re og Romsdal. Det er ikke kjent om arten reproduserer eller overvintrer i Norge, og en del av funnene dreier seg antakelig om trekkende individer som passerer landet. Funn om sommeren tyder p\xc3\xa5 at det kan finnes en ynglende bestand p\xc3\xa5 S\xc3\xb8r- og S\xc3\xb8rvestlandet._NEWLINE_Som alle andre norske flaggermus lever trollflaggermus av insekter. Den jakter i skog og over b\xc3\xa5de ferskvann og hav. Fj\xc3\xa6rmygg er det viktigste byttet.\n_START_SECTION_\nMilj\xc3\xb8status\n_START_PARAGRAPH_\nStudier fra nordvestlige Europa viser at trollflaggermus er en av de tre flaggermusartene som hyppigst blir drept i vindturbiner; de to andre er storflaggermus (Nyctalus noctula) og tusseflaggermus. Disse artene flyr ganske h\xc3\xb8yt i de frie luftmasser, mens andre flaggermus flyr lavere og derfor sjelden kolliderer med rotorbladene. Det er helst uerfarne ungdyr som mister livet. Isotopunders\xc3\xb8kelser av individer drept ved tyske vindkraftverk tyder p\xc3\xa5 at de drepte trollflaggermusene kommer fra de nordlige baltiske land og Russland. Tap av hule tr\xc3\xa6r er en annen trussel. Arten er regnet som s\xc3\xa5rbar og er beskyttet i Habitatdirektivet._NEWLINE_Arten er r\xc3\xb8dlistet i Norsk r\xc3\xb8dliste for arter 2015, til S\xc3\xa5rbar (VU). Kategorien skulle egentlig v\xc3\xa6rt Sterkt truet (EN) hvis man bare s\xc3\xa5 p\xc3\xa5 Norge, men s\xc3\xa5 ble den satt ned et trinn til VU fordi det g\xc3\xa5r bra med arten i nabolandene - og man anser at arten vil kunne innvandre derfra hvis den blir borte hos oss.'